# Vlissingen

Vlissingen (distagañ ) a zo ur gumun hag ur gêr e proviñs Zeeland en Izelvroioù. Abaoe kantvedoù eo bet ur porzh a-bouez peogwir eo lec'hiet mat, etre ar stêr Scheldt ha Mor an Hanternoz. Gwirioù-kêr a voe roet da Vlissingen e 1315. Er 17vet kantvede voe ur porzh a-bouez, ma tilestre bagoù Vereenigde Oost-Indische Compagnie (VOC) . 344,98 km² eo gorread Vlissingen (douar : 34,16 km², dour : 310,82 km² ). D'an 31 a viz Mae 2009 e oa 44 721 annezad enni. E Vlissingen eo e vez savet lod brasañ listri morlu (Koninklijke Marine) an Izelvroioù. Ouzhpenn Vlissingen ez a ar c'hêrioù ha kêriadennoù da-heul d'ober ar gumun : Groot-Abeele, Ritthem, Oost-Souburg ha West-Souburg. Ur gêr a-bouez bras a-fet touristelezh ha merdeerezh eo.

## Istor

Roud kentañ ar gêr a zo deiziet e 620. D'ar mare-se ne oa nemet ur gêriadenn pesketaerien. Lec'hiet mat e oa, ha setu perak e voe dibabet ha savet ur porzh eno gant konted Holland ha re Zeeland. Kreskiñ a reas kêr, ha brudet e voe a-drugarez da besketa harinked, kenwerzh ha kenwerzh ar sklaved. Kourserien a veze ivez e Vlissingen. Tapet e voe gant ar Saozon e 1585 en eskemm da sikour an Hollandiz (5000 soudard saoz a zeuas d'o sikour) a-enep Spagn (1568-1648).
Emgannoù a voe ivez e 1809 pa voe tapet enezenn Walcheren gant ar Saozon. Start e voe an emgannoù etre an 10 hag an 12 a viz Eost hag ul lodenn vras eus kêr a voe distrujet.
* Gwelout ar pennad Tro-vrezel Walcheren.
Goude 1870 e voe siouloc'h an traoù, ha savet e voe dokoù nevez, kanol Walcheren, an hent-houarn hag ur chanter sevel bagoù anvet Scheldt. Ar c'hresk-se a voe lakaet un termen dezhañ pa darzhas an Eil Brezel-bed.

## Istor an anv Vlissingen

Amsklaer eo orin an anv Vlissingen met peurliesañ e vez lavaret e teu eus ar ger fles (boutailh). Hervez ur vojenn en em gavas sant Willibrord e Vlissingen er VII$^{vet}$ kantved. Ur voutailhad a oa gantañ, hag e rannas ar pezh a oa enni gant klaskerien-bara pa oa o klask lakaat anezho da gemm kredenn. Hervez ar vojenn e c'hoarvezas ur burzhud : ne ziskenne ket ar pezh a oa er voutailh. Pa verzas Willibrod ne zeufe ket a-benn da gendrec'hiñ ar glaskerien-bara en dije roet ar voutailhad dezho. Goude-se en dije dibabet an anv Flessinghe da envel ar gêr-se. Hervez lod all e teufe an anv eus ur vag-treizh kozh, ur voutailh stag outi. E 967 e teuas ar manac'h Jacob van Dreischor d'ar gêr-se hag anvet en dije ar vag het veer aan de Flesse (bag-treizh he boutailh). Meur a gêr tro-dro a voe ouzhpennet an dibenn -inge dezho, sed perak e vefe deuet da vezañ Vles-inge.
Hervez lod e teufe eus an daneg Vles a dalvez gwagenn.

## Kuzul-kêr

E kuzul-kêr Vlissingen ez eus 29 dileuriad :
* PvdA : 8 dileuriad
* Partij Souburg Ritthem : 5 dileuriad
* CDA : 3 dileuriad
* VVD : 3 dileuriad
* SP : 3 dileuriad
* Lokale Partij Vlissingen : 3 dileuriad
* GroenLinks : 1 dileuriad
* RPCU : 1 dileuriad
* Progressief Vlissingen : 1 dileuriad
* ChristenUnie : 1 dileuriad

## Transportoù

* Daou di-gar a zo : Vlissingen ha Vlissingen Souburg.
* Ur vag-treizh da vont da vBreskens.

## Gevellerezh

* Govan Mbeki (Suafrika)
* Taganrog (Rusia)
* Ambon (Indonezia)

## Liammoù diavaez

a vo kavet e Wikimedia Commons.
* Lec'hienn ofisiel
* Kartenn
* Istor Vlissingen
* Porzh Vlissingen
* Vlissingen evit an douristed